b"\n_START_ARTICLE_\nNiccol\xc3\xb2 Ammaniti\n_START_SECTION_\n\xc5\xbdivljenje in delo\n_START_PARAGRAPH_\n\xc5\xa0tudiral je biologijo, vendar ni dokon\xc4\x8dal \xc5\xa1tudija. Na podlagi diplomske naloge naj bi napisal svoj prvi roman, Branchie, ki je iz\xc5\xa1el leta 1994. Glavni lik tega romana je Marco Donati, ki zboli za rakom in do\xc5\xbeivi ne\xc5\xa1teto dogodiv\xc5\xa1\xc4\x8din. Leta 1999 je bil posnet film, v katerem igrata italijanska igralka Valentina Cervi in italijanski glasbenik Gianluca Grignani, vendar ni do\xc5\xbeivel pri\xc4\x8dakovanega uspeha._NEWLINE_Skupaj z o\xc4\x8detom Massimom, profesorjem na rimski univerzi La Sapienza, je izdal delo Nel nome del figlio, esej o te\xc5\xbeavah adolescence. Esej je bil izjemno uspe\xc5\xa1en in ve\xc4\x8dkrat ponatisnjen._NEWLINE_Leta 1996 je izdal zbirko pripovedi Fango, med katerimi je tudi pripoved L'ultimo capodanno dell'umanit\xc3\xa0, po katerem je bil leta 1998 posnet film L'ultimo capodanno. Ammaniti je osebno sodeloval pri nastajanju scenografije. Nekaj let kasneje je izdal roman Ti prendo e ti porto via, ki pripoveduje zgodbo o srame\xc5\xbeljivem fantu Pietru, ki \xc5\xbeivi v problemati\xc4\x8dni dru\xc5\xbeini in si \xc5\xbeeli uiti tej te\xc5\xbeki situaciji._NEWLINE_Naslednji roman, Io non ho paura, mu je leta 2001 prinesel priznano italijansko literarno nagrado - Premio Viareggio. Ammaniti je tako postal najmlaj\xc5\xa1i dobitnik te nagrade. Po tem romanu je italijanski re\xc5\xbeiser Gabriele Salvatores posnel film, v katerem je Ammaniti sodeloval pri scenografiji. Film je dobil priznano italijansko filmsko nagrado David di Donatello in zastopal je Italijo na podelitvi oskarjev. Roman je bil preveden tudi v sloven\xc5\xa1\xc4\x8dino z naslovom Ni me strah._NEWLINE_Leta 2006 je izdal roman Come Dio comanda, v katerem sta glavna lika o\xc4\x8de in sin, Rino in Cristiano. Tako kot pri prej\xc5\xa1nij delih je bil roman zelo uspe\xc5\xa1en, kar se ti\xc4\x8de prodaje, toda nekateri kritiki so se odzvali negativno. Re\xc5\xbeiser Salvatores je kljub temu izrazil pozitivno mnenj in ponovno posnel film. Po njegovem mnenju je roman izjemen triler, ki pripoveduje zgodbo o mo\xc4\x8dni ljubezni med o\xc4\x8detom in sinom. Leta 2007 je roman Come Dio comanda prejel ugledno literarno nagrado Premio Strega. Tudi ta roman je bil preveden v sloven\xc5\xa1\xc4\x8dino, in sicer z naslovom Kakor Bog ukazuje._NEWLINE_V naslednjih letih je Ammaniti izdal \xc5\xa1e dva romana, Che la festa cominci in Io e te, preveden tudi v sloven\xc5\xa1\xc4\x8dino (Jaz in ti). Leta 2012 je italijanski re\xc5\xbeiser Bernardo Bertolucci po njem posnel film._NEWLINE_Leta 2011 je Niccol\xc3\xb2 Ammaniti obiskal Slovenijo, in sicer v sklopu festivala Literature sveta \xe2\x80\x93 Fabula 2011 in nastopil v ljubljanskem Cankarjevem domu. V tej prilo\xc5\xbenosti je avtor predstavil roman Io e te (Jaz in ti), v katerem pripoveduje o de\xc4\x8dku Lorenzu, ki se soo\xc4\x8da s problematiko odra\xc5\xa1\xc4\x8danja. Ammaniti je trdil, da je napisal roman iz lastnih izku\xc5\xa1enj, saj je kot otrok imel te\xc5\xbeave pri vzpostavljanju stikov z vrstniki."